joelniklaus/EU_Wikipedias huggingface dataset:
Emmanuel Muscat

Emmanuel "Manny" Muscat (Melbourne, 7 ta' Diċembru 1984) huwa plejer tal-futbol Malti mwieled Awstraljan li jilgħab bħala difensur ma' Wellington Phoenix.

Karriera

Klabb 

Imrobbi f'West Sunshine, ġewwa Melbourne, Manny Muscat lagħab ma' Sunshine George Cross fejn kien intgħażel bħala l-kaptan tat-tim ta' dsatax-il sena, qabel ma mar jilgħab mar-rivali ta' Green Gully.

F'Awwissu tal-2008, Wellington Phoenix kisbu l-firma ta' Muscat, għall-bidu bħala sostitut ta' Vince Lia li kien imweġġa, imma aktar tard ingħata kuntratt sħiħ. Muscat lagħab total ta' 26 logħba matul l-istaġun 2009-10. Barra minn difensur lemini, hu ġie skjerat diversi drabi fi rwol ta' midfilder difensiv. Il-prestazzjonijiet tiegħu ġew premjati meta fl-20 ta' Ottubru 2009 hu ffirma estenda l-kuntratt tiegħu mal-klabb għal tliet snin oħra.

Internazzjonali 

Nhar il-11 ta' Mejju, 2009, Muscat ġie msejjaħ mat-tim nazzjonali Malti għal-logħba ta' ħbiberija kontra r-Repubblika Ċeka u l-partita valida għall-kwalifikazzjoni għat-Tazza tad-Dinja 2010 kontra l-Iżvezja. Id-debutt tiegħu wasal kontra r-Repubblika Ċeka nhar il-5 ta' Ġunju, 2010, waqt li kien użat bħala sostitut fil-konfront kontra l-Iżvezja.

Statistika tal-karriera

Internazzjonali

Ħoloq esterni 
 Profil fuq wellingtonphoenix.com
 Profil fuq fifa.com

Nies ħajjin
Twieldu fl-1984
Plejers ta' Wellington Phoenix FC
Futbolers Maltin
Futbolers Awstraljani
Oġġett (filosofija)

Oġġett huwa terminu tekniku li tintuża fl-epistemoloġija, fergħa tal-filosofija li titratta dwar l-istudju tal-għarfien. Aristotle kien qal  li "kull bniedem bin-natura tiegħu rrid ikun jaf." René Descartes espanda dan l-għarfien fuq bazi ta' ċertezza bil- cogito ergo sum, tipikament tradotta hekk "Jien naħseb u għaldaqstant jien jien." Il-Ħassieb ma jistax ikun ċert mill-ħsibijiet tiegħu u l-eżistenza tiegħu sakemm ikun jaf dwara. Jiġġiefieri, l-ażżjoni partikolari tal-ħsieb tagħti għarfien lil ħassieb. Descartes agħmel dan fuq l-argument tar-risposta tal-insigurta tal-ħolm, li tistaqsi liem affarijiet huma reali u dawk li huma ħolm. Madankollu ħadd ma jista' joħlom mingħajr ma jaħseb.

Filosfija
Ludovic Magnin

Ludovic Magnin (twieled fl-20 ta' April 1979) huwa eks-plejer u kowċ tal-futbol Żvizzeru.

Bijografija 

Imrobbi f'Echallens, fil-kantun ta' Vaud, qalb familja "miġnuna fuq il-futbol": missieru kien jilgħab fi klabb tal-ewwel diviżjoni waqt li ommu kienet fl-iskwadra femminili ta' pajjiżu. Hu hu miżżewweġ lil Chantale u għandu żewġt itfal, Nicos (twieled fl-2002) u Thierry (twieled fl-2006).

Karriera

Klabb 

Beda fil-livell ġovanili tal-klabb tal-lokal, FC Echallens, qabel ma fl-1996 ingħaqad għal staġun ma' Lausanne-Sports. Fis-sajf tal-1997 issieħeb ma' Yverdon, tim mit-tieni diviżjoni Żvizzera. Magħhom għamel id-debutt professjonali tiegħu, fejn fi tliet snin deher total ta' 45 logħba. Fis-sena 2000 ingħaqad mal-ambizzjuż Lugano fejn magħhom lagħab il-kampjonat 2000–01, qabel ma għamel qabża ta' kwalità f'Jannar tas-sena ta' wara meta ttrasferixxa mal-klabb Ġermaniż ta' Werder Bremen.

Fl-ewwel tliet staġuni fil-Bundesliga ftit li xejn kien involut, fejn ġabar 20 preżenza u gowl wieħed. Mal-Werder irnexxielu jirbaħ il-kampjonat u t-Tazza Ġermaniża fl-istaġun 2003–04. Madanakollu, iż-żmien mal-klabb kien imtappan minn nuqqas ta' logħob ħabba li kien iweġġa' ta' spiss.

Fis-sajf tal-2005 ġie akkwistat minn VfB Stuttgart u fl-istaġun ta' wara rnexxielu jikseb it-tieni titlu nazzjonali tal-kampjonat personali, fejn għamel 22 dehra u skorja gowl wieħed, ironikament kontra l-eks-klabb tiegħu. L-istaġun 2009–10 ftit li xejn azzjoni mat-tim, u sabiex isalva postu mat-tim nazzjonali Żvizzeru għat-Tazza tad-Dinja 2010, iddeċieda li f'Jannar 2010 jingħaqad mal-klabb Żvizzeru ta' FC Zürich. Fis-27 ta' Awwissu 2012, Magnin ħabbar li kien se jirtira wara problemi fiżiċi persistenti.

Internazzjonali 

Fis-sena 2000, grazzi għall-prestazzjonijiet tajbin li beda juri ma' Lugano, ġie msejjaħ għall-ewwel darba mat-tim nazzjonali Żvizzeru, bid-debutt tiegħu jasal f'Awwissu kontra l-Greċja. Mat-tim nazzjonali pparteċipa fil-Kampjonati Ewropej 2004, fit-Tazza tad-Dinja 2006 u fil-Kampjonati Ewropej 2008 fejn għal dan tal-aħħar kien hu li libes il-faxxa ta' kaptan tat-tim wara li waqt il-kompetizzjoni weġġa' Alexander Frei.

Unuri 

Werder Bremen
 Bundesliga: 2003–04
 DFB-Pokal: 2004

Stuttgart
 Bundesliga: 2006–07

Ħoloq esterni 

 
 

Twieldu fl-1979
Nies ħajjin
Futbolers Żvizzeri
Plejers ta' AC Lugano
Plejers ta' Yverdon-Sport FC
Plejers ta' FC Lausanne-Sport
Plejers ta' SV Werder Bremen
Plejers ta' VfB Stuttgart
Plejers ta' FC Zürich
Plejers tal-Fußball-Bundesliga
Diego Benaglio

Diego Benaglio (Żurigu, 8 ta' Settembru 1983) huwa eks-plejer tal-futbol Żvizzeru li kien jilgħab bħala gowlkiper.

Karriera

Klabb

Benaglio beda l-karriera tiegħu mal-klabb lokali ta' Grasshopper-Club Zürich u lagħab magħhom għal numru ta' staġuni qabel ma ngħaqad ma' VfB Stuttgart, imma sab post biss mat-tim tar-riservi.

Fl-2005–06 ingħaqad ma' Nacional ġewwa l-Portugall, fejn mal-ewwel kiseb post regulari fit-tim quddiem il-veteran Henrique Hilário, u postu assigurah bit-tluq ta' Hilário ma' Chelsea. Fit-22 ta' Jannar, 2008, Benaglio issieħeb ma' VfL Wolfsburg. Iddebutta fit-30 ta' Jannar, fejn għen lit-tim javanza għall-kwarti tal-finali tat-Tazza Ġermaniża. Maż-żmien kiseb postu regulari mal-ewwel ħdax, fejn sar l-ewwel għażla bejn il-lasti għall-klabb u għen lit-tim jirbaħ l-ewwel titlu tal-Bundesliga fl-istaġun 2008–09.

Internazzjonali

Iddebutta mat-tim nazzjonali Żvizzeru nhar it-3 ta' Ġunju, 2006, fir-rebħa ta' 4–1 fuq iċ-Ċina, li ntlagħbet bħala preparazzjoni għat-Tazza tad-Dinja 2006, liema manifestazzjoni ħa sehem bħala t-tielet gowlkiper tal-iskwadra. Grazzi għall-prestazzjoni eċċellenti matul l-2008, hu kiseb post titulari mat-tim. Matul il-Kampjonati Ewropej li saru ġewwa pajjiżu, lagħab żewġ logħbiet u sofra tliet gowls. Fl-2009, ġie nominat bħala "L-Aqwa Plejer Żvizzeru".

Matul il-fażi ta' kwalifikazzjoni tat-Tazza tad-Dinja 2010 kien fost il-protagonisti tat-tim li kiseb post awtomatiku fil-fażi finali tal-kompetizzjoni, fejn impressjona fl-ewwel logħba mill-fażi tal-gruppi kontra Spanja li ssarfet f'rebħa ta' 1–0 għat-tim Żvizzeru.

Unuri

VfL Wolfsburg
Bundesliga: 2008–09
DFB-Pokal: 2014–15

Ħoloq esterni
 

Nies ħajjin
Twieldu fl-1983
Futbolers Żvizzeri
Plejers ta' Grasshopper-Club Zürich
Plejers ta' VfB Stuttgart
Plejers ta' CD Nacional
Plejers ta' VfL Wolfsburg
Plejers tal-Fußball-Bundesliga
Marco Streller

Marco Streller (twieled fit-18 ta' Ġunju 1981) huwa eks-plejer tal-futbol Żvizzeru li jilgħab bħala attakkant ma' Basel u mat-tim nazzjonali.

Karriera

Klabb

Streller beda l-karriera tiegħu ma' Basel. Iddebutta mat-tim fis-sena 2000, qabel ma fl-istaġun segwenti ġie misluf lil FC Concordia Basel fejn ħalla l-marka tiegħu b'16-il gowl minn 30 logħba. F'Jannar tal-istaġun ta' wara, għadda għal ma' FC Thun, dejjem fuq bażi ta' self. Wara prestazzjonijiet sodisfaċenti li ħalla, irritorna lura lejn Basel bil-wegħda ta' aktar spazju fit-tim.

Matul l-istaġun 2003–04, ir-ritorn tiegħu ta' 13-il gowl minn 16-il partita attira interess minn numru ta' klabbs fil-Bundesliga Ġermaniża, fosthom VfB Stuttgart, liema klabb kiseb il-firma tiegħu għall-istaġun 2004–05. Madanakollu, ftit li xejn ħalla xi forma ta' marka mat-tim u ġie msellef lit-tim ta' Köln għall-aħħar nofs tal-istaġun 2005–06. Lura ma' Stuttgart, ftit li xejn impona ruħu fis-sistema tat-tim u reġa' rritorna lura ma' Basel f'Ġunju tal-2007. Lura pajjiżu, Streller reġa' sab il-forma hekk kif kien l-aqwa skorer matul l-2007–08 bi 12-il gowl.

Internazzjonali

Plejer internazzjonali mill-2003, hu kien jifforma parti mit-tim parteċipi fil-Kampjonati Ewropej 2004, it-Tazza tad-Dinja 2006 u l-Kampjonati Ewropej 2008. Madanakollu kellu jirtira mill-manifestazzjoni tal-Euro 2004 minħabba uġigħ. Wara partita kontra l-Liechtenstein, ħabbar li kien se jirtira b'mod definittiv mit-tim nazzjonali minħabba nuqqas ta' sosten tal-partitarji. Imma, il-kowċ Ottmar Hitzfeld ikkonviċieh jerġa' pass lura mid-deċiżjoni li kien ħa.

Unuri

Basel
Super League Żvizzera: 2003–04, 2007–08, 2009–10, 2010–11, 2011–12, 2012–13, 2013–14, 2014–15
Tazza Żvizzera: 2007–08, 2009–10, 2011–12

Stuttgart
Bundesliga: 2006–07

Ħoloq esterni
 Sit personali

Nies ħajjin
Twieldu fl-1981
Futbolers Żvizzeri
Plejers ta' FC Basel
Plejers ta' FC Thun
Plejers ta' VfB Stuttgart
Plejers ta' 1. FC Köln
Plejers tal-Fußball-Bundesliga
Feria del Sol (Mérida)

Il-Feria Internacional del Sol, magħrufa wkoll bħala Carnival Taurino de America, huwa festival kulturali internazzjonali li jiżvolġi fil-belt ta' Mérida, fil-Veneżwela, matul ix-xahar ta' Frar. Il-festival jinvolvi kompetizzjonijiet ta' barrin, wirjiet kulturali, kummerċjali u żootekniċi, kunċerti, sfilati, diversi attivitajiet sportivi u l-ħatra ta' reġina tal-fiera (La Reina del Sol).

Storja 

Fil-belt ta' Mérida, waħda mill-eqdem bliet tal-Veneżwela, ma kienux jsiru fieri bħalma kienu jsiru fil-bliet ta' San Cristóbal, Barquisimeto, Maracaibo u Táriba. Għal din ir-raġuni, grupp ta' residenti tal-post ġiethom l-idea li jibnu arena tal-barrin (Plaza de Toros), sabiex Mérida setgħet tidħol fpst l-aktar fieri importanti tal-pajjiż, liema fieri kellhom diġà prestiġju konsiderevoli fit-territorji nazzjonali kollha.

L-ewwel edizzjoni 

Għall-bidu l-fieri, li kienu jsiru fl-ewwel jiem ta' Diċembru, kellhom il-funzjoni li jiċċelebraw il-festa tal-Immakulata Kunċizzjoni; għalhekk, in-nies iffissaw id-data tal-fieri għad-9 u l-10 ta' Diċembru. Għal dan l-avveniment ġew imsejjħa toreri famuż bħal César Faraco, Manuel Benítez "El Cordobés", Francisco Rivera "Paquirri", Julio Aparicio, Curro Girón, Paco Camino u l-Messikan Juan Cañedo, u ġew użati barrin ta' Félix Rodríguez ("Achury Viejo" u "Ambaló"), ilkoll ġejjin mill-Kolombja.

L-ewwel ġlieda ma seħħitx minħabba li saret xita qawwija li wasslet sabiex l-inawgurazzjoni tal-avveniment tiġi posposta għal ġurnata oħra, u għalhekk iż-żewġ ġlidiet saru fit-tieni jum. Għal dik il-ġurnata ġiet stabbilita li ssir ġlieda filgħodu u l-oħra wara nofsinhar, b'din l-okkażjoni tkun l-ewwel waħda fejn saru żewġ ġlidiet fl-istess pjazza u fl-istess jum fil-Veneżwela.

Edizzjonijiet suċċessivi 

Fl-1968, il-fiera ma saritx, imma fit-13 ta' April tal-istess sena saret corrida nhar Sibt il-Għid. F'dik l-okkażjoni, il-barrin Kolombjani ġew miġġielda minn Alfredo Leal, Curro Girón u Pepe Cáceres. Minħabba l-kundizzjonijiet meteoroloġiċi tax-xahar ta' Diċembru, ftit li xejn xierqa għall-organizzazzjoni ta' fiera, ġie deċiż li l-fiera ssir matul iċ-ċelebrazzjonijiet tal-Karnival taħt l-isem ta' "Feria del Sol" (Fiera tax-Xemx). Fl-1969, saret l-ewwel fiera li kienet tinkludi tliet ġlidiet tal-barrin nhar il-15, 16 u 17 ta' Frar.

Minn dakinhar 'l hawn, il-fiera saret bil-mod il-mod waħda mill-aktar importanti fil-Veneżwela u fid-dinja tal-ġlidiet tal-barrin.

Biblijografija 
  Guide EDT/Lonely Planet, Venezuela, EDT srl, 2007, ISBN 88-6040-157-7
  Susan Brushaber, Arnold Greenberg, Venezuela Alive, (Alive Guides Series, Hunter Travel Guides), Hunter Publishing, Inc, 1998 ISBN 1-55650-800-X

Referenzi

Ħoloq esterni 
  Sit uffiċjali ta' Feria del Sol

Kultura tal-Veneżwela
Fabio Coltorti

Fabio Coltorti (Kriens, 3 ta' Diċembru 1980) hu plejer tal-futbol Żvizzeru li attwalment jinsab jilgħab mal-klabb Ġermaniż ta' RB Leipzig bħala gowler. Hu jħaddan ċittadinanza Żvizzera u Taljana.

Karriera

Klabb 

Matul il-karriera tiegħu ġewwa pajjiżu, Coltorti lagħab mat-tim tal-lokal Kriens, u aktar tard ma' Schaffhausen, Thun u Grasshoppers, fejn kien l-ewwel għażla bejn il-lasti ma' dawn l-aħħar tliet timijiet.

Fil-31 ta' Awwissu, 2007, hu ffirma kuntratt ta' erba' snin mal-klabb Spanjol ta' Racing de Santander għal miljun ewro. Fl-ewwel żewġ staġuni mal-Cantabrians rawh limitat għal-logħob mit-tazza nazzjonali. Id-debutt fil-kampjonat Spanjol wasal fit-22 ta' Diċembru, 2007, fit-telfa ta' 4–1 kontra Sevilla. Fit-18 ta' Settembru, 2008, lagħab mal-ewwel ħdax fid-debutt ta' Racing Santander fit-Tazza UEFA.

Minn nofs Diċembru tal-2009 sa Frar tal-2010, Coltorti sab spazju mal-ewwel ħdax fit-tim minħabba li l-gowlkiper regulari Toño kien weġġa'. Fl-ewwel tmien partiti, il-klabb tilef darba biss (kontra Villarreal bl-iskor ta' 2–0) u sofra seba' gowls.

Internazzjonali 

Coltorti iddebutta mat-tim nazzjonali tal-Iżvizzera fil-logħba ta' ħbiberija kontra l-Iskozja tal-1 ta' Marzu 2006, li rriżultat f'telfa ta' 3–1. Hu ġie inkluż fost l-iskwadra għat-Tazza tad-Dinja 2006 li saret fil-Ġermanja.

Ħoloq esterni 

 

Twieldu fl-1980
Nies ħajjin
Futbolers Żvizzeri
Plejers ta' SC Kriens
Plejers ta' FC Schaffhausen
Plejers ta' FC Thun
Plejers ta' Grasshopper-Club Zürich
Plejers ta' Racing de Santander
Pascal Zuberbühler

Pascal Zuberbühler (twieled fit-8 ta' Jannar 1971) huwa eks-plejer tal-futbol Żvizzeru li kien jilgħab bħala gowler.

Karriera

Klabb 

Zuberbühler lagħab 187 logħba fil-kampjonat għal Grasshopper Zürich bejn l-1991 u l-1999, fejn matul dan il-perjodu rebaħ is-Super League Żvizzera tliet darbiet u t-Tazza Żvizzera darba. Ma' Basel lagħab total ta' 217-il logħba fil-kompetizzjonijiet kollha, fejn rebaħ il-kampjonat għal tliet darbiet oħra u t-Tazza Żvizzera darbtejn. Matul dan iż-żmien, jibqa' mfakkar għall-prestazzjoni eċċellenti li wettaq fil-partita kontra Liverpool fil-UEFA Champions League, fil-pari ta' 1–1. Waqt il-perjodu ta' self ma' Bayer Leverkusen hu lagħab tlettax-il partita fil-Bundesliga u ħamsa fiċ-Champions League.

Fl-14 ta' Lulju, 2006, iffirma kuntratt ta' sentejn ma' West Bromwich Albion. Id-debutt kompetittiv tiegħu wasal kontra Hull City fit-trijonf ta' 2–0 nhar il-5 ta' Awwissu, 2006. Madanakollu, ftit li xejn għamel suċċess mal-Baggies u ma baqax jissejjaħ mal-ewwel ħdax taħt il-kowċ il-ġdid Tony Mowbray. Zuberbühler reġa' ġie skjerat mal-ewwel ħdax wara li Russell Hoult ġie sospiż, u rrisponda bi prestazzjoni sodisfaċenti fir-rebħa ta' 3–0 fl-FA Cup kontra r-rivali Wolves. Din kellha tkun l-aħħar logħba tiegħu mal-klabb. Bil-wasla ta' Dean Kiely, Zuberbühler sab postu fit-tim iktar insigur, aktar u aktar biċ-ċans li ma jintgħażilx mal-iskwadra għall-Kampjonati Ewropej tal-2008. Wara iffirma kuntratt ta' 18-il xahar mal-klabb ta' Neuchâtel Xamax.

F'Awwissu 2008, Zuberbühler reġa' rritorna fl-ogħla diviżjoni Ingliża, din id-darba ma' Fulham, fejn iffirma kuntratt ta' sena. Hu kien fuq il-bank tas-sostituti fil-finali tal-UEFA Europa League 2009–10.

Internazzjonali 

Zuberbühler deher 51 darba mat-tim nazzjonali Żvizzeru u kien membru tal-iskwadra Żvizzera fl-Euro 2004, l-Euro 2008 u t-Tazza tad-Dinja 2006. Fit-Tazza tad-Dinja tal-2006, hu rnexxielu ma jsofrix gowl fl-erba' logħbiet tal-Iżvizzeri kontra Franza, il-Korea t'Isfel, it-Togo u l-Ukrajna. L-Iżvizzera huwa l-uniku tim fl-istorja tal-kompetizzjoni li ġew eliminati mingħajr ma sofru gowl fil-ħin normali. Zuberbühler iżomm ir-rekord għall-aktar logħbiet f'turnew inernazzjonali mingħajr ma sofra gowl (ħames partiti). Fil-11 ta' Ġunju, hu lagħab l-aħħar logħba tiegħu bil-flokk tal-Iżvizzera f'rebħa ta' 2–0 fuq il-Portugall fil-Kampjonati Ewropej tal-2008.

Referenzi

Ħoloq esterni 
 
 

Nies ħajjin
Twieldu fl-1971
Futbolers Żvizzeri
Plejers ta' Grasshopper-Club Zürich
Plejers ta' Bayer 04 Leverkusen
Plejers ta' FC Basel
Plejers ta' FC Aarau
Plejers ta' West Bromwich Albion FC
Plejers ta' Neuchâtel Xamax
Plejers ta' Fulham FC
Plejers tal-Fußball-Bundesliga
Plejers tal-Premier League
Johnny Leoni

Johnny Leoni (Sion, 30 ta' Ġunju 1984) huwa futboler Żvizzeru li jilgħab bħala gowler ma' Neftchi Baku fil-Premier League Ażerbajġan.

Wara li beda l-karriera tiegħu ma' Sion, f'Mejju tal-2003 issieħeb ma' Zürich. Madanakollu, kellu jistenna sal-istaġun 2005–06 sabiex jistabbilixxi lilu nnifsu bħala l-ewwel għażla bejn il-lasti. Tibqa' mfakkra fost il-partitarji tal-klabbs il-prestazzjoni tiegħu fil-kwarti tal-finali tat-Tazza Żvizzera fejn kien salva tliet penalties waqt l-għoti tal-penalties kontra Aarau.

Il-kowċ tat-tim nazzjonali Żvizzeru, Ottmar Hitzfeld, inkludieh għal numru ta' drabi fost l-iskwadra u kien ukoll membru tat-tim fit-Tazza tad-Dinja 2010, però sal-lum naqas li jagħmel id-debutt tiegħu.

Unuri

Klabb 

 Zürich
 Super League Żvizzera: 2005–06, 2006–07
 Tazza Żvizzera: 2005

Ħoloq esterni 
 
 Statistika fuq is-sit tal-istatistika ta' FC Zürich

Nies ħajjin
Twieldu fl-1984
Futbolers Żvizzeri
Plejers ta' FC Zürich
Plejers ta' FC Sion
Plejers ta' AC Omonia
Plejers ta' Neftchi Baku PFC
Plejers tal-Premier League Ażerbajġan
Ninu Cremona

Ninu Cremona (Rabat, Għawdex, 27 ta' Mejju 1880 – 4 ta' Jannar 1972) kien lingwista u kittieb Malti.

Bijografija 
Ninu Cremona, magħruf bħala Is-Sur Nin, kien bin Feliċ u Margaret Pace mwielda fil-Munxar, Għawdex. Missieru miet meta Ninu kellu ħames snin u sentejn wara mar jgħix ma' zijuh f'Tuneż u wettaq l-edukazzjoni tiegħu fi skola tal-Freres u wara fil-kulleġġ Saint-Charles. Meta kellu tmien snin ġie lura Malta u fl-1898 mar is-Seminarju ta' Għawdex u tal-Furjana, fejn hemmhekk sar jaf lil Dun Karm.

Fl-1900, Cremona daħal skrivan mal-Gvern u fl-1904 sar Spettur tas-Sanità wara kors fl-Ashton School of Hygene fl-Università ta' Liverpool. Fl-1928 sar l-editur responsabbli għat-traduzzjonijiet u għall-pubblikazzjonijiet kollha tal-Gvern. Cremona kien jgħallem il-Malti fil-klassijiet ta' filgħaxija u fl-1936 kien l-ewwel għalliem tal-Malti fil-Liċeo. Kien ukoll eżaminatur tal-Malti fl-Università.

Ħidma b'risq l-ilsien Malti 

Cremona kien wieħed mill-Fundaturi tal-Għaqda tal-Kittieba tal-Malti, illum l-Akkademja tal-Malti. Kien Viċi President tagħha u wieħed mill-edituri ta' Il-Malti, ir-rivista tal-Għaqda. L-ikbar sehem tiegħu b'risq il-Malti kien fit-tfassil tal-ortografija Maltija – li fiha għenu Ġanni Vassallo, bil-ktieb Tagħrif fuq il-Kitba Maltija li ħareġ fl-1924.

Xogħlijiet 
Dramm
 Il-Fidwa tal-Bdiewa, dramm mibni fuq l-istruttura klassika tal-Griegi. 

Poeżija
 Weraq mar-Riħ (1932)
 Rand u Rihan (1945) 
 Mis-Siġra ta' Ħajti (1970)

Novelli
 Ktajjen Maqtugħa (1968) 

Lingwistika
 X'inhu l-Malti Safi (1925)
 A Manual of Maltese Orthography and Grammar (1929)
 Tagħlim fuq il-Kitba Maltija (1935, 1938)
 A Historical Review of the Maltese Language (1945)

Riċerka
 Mikiel Anton Vassalli u Żminijietu (1937), bijografija li ġiet tradotta minn May Butcher, Vassalli and his times fl-1940. 
 L'Antica Fondazione della Scuola di Lingua Araba in Malta (1955)
 La Marina Maltese dal Medio Evo all'Epoca Moderna (1964)

Folklor 
 Maltese Funeral Customs (1922)
 Race, Language, and Myth (1922)
 Mourning and Funeral Customs in Malta (1923)
 Some Myths and Beliefs in Maltese Folklore (1923)
 Weather and Husbandry Lore in the Isles of Malta (1925)
 Is the Maid of Mosta a Myth? (1934)
 Folklore u Lsien Malti (1944).  

Fl-1970, Cremona ppubblika ħafna mix-xogħlijiet tiegħu ta' proża f'Antoloġija ta' Proża Maltija.

Titli u unuri 
 Il-Midalja tad-Deheb Ġużè Muscat Azzopardi (1946)
 Dottorat Honoris Causa fil-Letteratura għall-ħidma kbira tiegħu fil-qasam letterarju, grammatikali u xjentifiku tal-ilsien Malti, mill-Università Rjali ta' Malta (1960)
Fil-21 ta’ Settembru 1969 ingħata l-Midalja tal-Fidda tal-Mertu mill-Konfederazzjoni tal-Kunsilli Ċiviċi. Fl-40 anniversarju ta’ mewtu, ġiet organizzata wirja dwar ħajtu u x-xogħol tiegħu fil-Banca Giuratale.

Referenzi

Ħoloq esterni 

 Sit web tal-Akkademja tal-Malti

Twieldu fl-1880
Mietu fl-1972
Kittieba Maltin
Lingwisti Maltin
Għawdxin
Kwalifikazzjoni għall-Kampjonati Ewropej tal-Futbol 2012

Il-fażi ta' kwalifikazzjoni għall-Kampjonati Ewropej tal-Futbol 2012 huwa perjodu ta' logħob bejn l-2010 u l-2011 sabiex jiġi deċiż il-parteċipanti tal-Kampjonati Ewropej 2012, li se ssir fil-Polonja u l-Ukrajna. It-tlugħ tal-poloz saru fis-7 ta' Frar, 2010, fil-Palazz tal-Kultura u Xjenza tal-Varsavja, bil-partiti mistennija li jintlagħbu bejn Awwissu 2010 u Novembru 2011.

Hemm total ta' disa' gruppi, sitta minnhom b'sitt timijiet u t-tlieta l-oħra b'ħamsa. Fi tmiem il-fażi ta' kwalifikazzjoni, it-tim li jispiċċa fl-ewwel post ta' kull grupp jieħu post awtomatiku fil-fażi finali. L-aqwa tim li jispiċċa fit-tieni post jingħata post dirett fil-kompetizzjoni, u t-tmien timijiet l-oħra li jkunu temmew dan il-proċess fit-tieni post jaffrontaw lil xulxin fi play-off ibbażata fuq żewġ logħbiet, sakemm joħorġu l-erba' timijiet l-oħra.

Poloz 

It-tqassim tat-timijiet fl-urni differenti kien ibbażat skont il-klassifika tal-koeffiċjenti tal-UEFA.

Spareġġi 

Bħall-fażi ta' kwalifikazzjoni għall-Euro 2008, jekk żewġ timijiet (jew aktar) jispiċċaw l-istess fin-numru ta' punti, il-kriterji segwenti jiġu esegwiti biex jiġi determinat il-pożizzjoni tat-timijiet:

 L-iktar numru ta' punti miksuba fil-konfronti kontra t-timijiet fil-kwistjoni
 L-iktar differenza ta' gowls fil-konfronti kontra t-timijiet fil-kwistjoni
 L-iktar numru ta' gowls skorjati kontra t-timijiet fil-kwistjoni
 L-iktar numru ta' gowls skorjati barra minn darhom fil-konfronti kontra t-timijiet fil-kwistjoni
 Jekk wara li jiġu applikati l-erba' kriterji imsemmija lil diversi timijiet, żewġ jew iktar timijiet jibqgħu bl-istess pożizzjoni, l-erba' kriterji jerġgħu jiġu applikati sabiex tiġi determinata l-pożizzjoni ta' dawn it-timijiet. Jekk din il-proċedura xorta waħda ma toħroġx deċiżjoni finali, il-kriterji segwenti jiġu esegwiti:
 Riżultati ta' kull partita tal-grupp:
 Differenza ta' gowls superjuri
 Numru ikbar ta' gowls skorjati
 Numru ikbar ta' gowls skorjati barra minn darhom
 Kondotta dixxiplinari
 Tlugħ tax-xorti

Gruppi

Grupp A

Grupp B

Grupp Ċ

Grupp D

Grupp E

Grupp F

Grupp Ġ

Grupp Ħ

Grupp I

Klassifikazzjoni għat-timijiet fit-tieni post 

Minħabba li xi gruppi jinvolvu sitt timijiet u oħrajn ħamsa, partiti kontra t-tim klassifikat fis-sitt post f'dawn il-gruppi mhumiex inklużi f'din il-klassifikazzjoni. B'riżultat t'hekk, tmien partiti milgħuba minn kull tim se jintużaw biex jiddeterminaw din il-klassifika.

Spareġġ 

|}

Noti 
Il-logħba Italja–Serbja ġet abbandunata wara sitt minuti logħob minħabba inċidenti minn partitarji Serbi. Il-Kumitat Dixxiplinarju tal-UEFA iddeċieda li l-Italja tingħata rebħa ta' 3–0.

Referenzi

Ħoloq esterni 
UEFA EURO 2012 fuq UEFA.com

Kampjonati Ewropej tal-Futbol 2012
Arda Turan

Arda Turan (twieled fit-30 ta' Jannar 1987) huwa plejer tal-futbol Tork li jilgħab ma' Galatasaray.

Karriera

Klabb 

Arda huwa prodott tas-settur ġovanili ta' Galatasaray, u wara staġun sodisfaċenti taħt self ma' Manisaspor, għall-istaġun 2006–07 ġie mgħajjat lura fit-tim u żblokka minnufih mal-ewwel tim. Kien f'dan iż-żmien li ngħata l-ewwel sejħa mat-tim nazzjonali. Il-prestazzjonijiet tiegħu ħallew impressjoni fuq il-kowċ Eric Gerets, u 'l quddiem sar plejer regulari mal-ewwel ħdax.

Arda kompla jitjieb mal-istaġun 2007–08. Minkejja bidu diffiċli tal-istaġun, Arda tejjeb bil-kbir il-forma tiegħu u dan urieh meta skorja seba' gowls fit-tieni nofs tal-istaġun. Wara dawn il-prestazzjonijiet, il-klabb Ingliż ta' Newcastle United għamel offerta ta' £9 miljun għall-akkwist ta' Arda, liema offerta ġie rrifjutata mid-diriġenza tal-klabb.

Fil-bidu tal-istaġun 2009–10, Arda ingħata l-faxxa ta' kaptan ta' Galatasary, u ngħata wkoll l-flokk numru 10, flokk li fil-passat intlibes minn Metin Oktay u Gheorghe Hagi. Matul dan l-istaġun hu mexxa lit-tim għar-rebħ ta' sitt partiti konsekuttivi fil-kampjonat, u sal-aħħar tal-istaġun kien skorja seba' gowls u kkontribwixxa għal 17-il gowl f'kull kompetizzjoni.

Fid-9 ta' Awwissu 2011, ġie ikkonfermat li Arda kien se jissiebaħ ma' Atlético Madrid għas-somma ta' €12-il miljun, somma li tpoġġieh bħala l-aktar akkwist Tork għoli fl-istorja.

Internazzjonali 

Arda Turan iddebutta mat-tim nazzjonali tat-Turkija fir-rebħa ta' 2–0 fuq il-Lussemburgu tas-16 ta' Awwissu, 2006, wara li kien membru f'diversi sezzjonijiet tat-tim nazzjonali. L-ewwel gowl internazzjonali tiegħu wasal f'logħba ta' ħbiberija kontra l-Urugwaj tal-25 ta' Mejju, 2008.

Fil-fażi ta' kwalifikazzjoni għall-Kampjonati Ewropej 2008, Arda ħa sehem f'disa' logħbiet mit-tnax-il logħba ta' kwalifika, f'kampanja li rat lit-Turkija jaqtgħu passaġġ għall-fażi finali. Matul il-kompetizzjoni hu skorja żewġ gowls. L-ewwel wieħed wasal fit-92 minuta kontra l-Iżvizzera u sarraf bħala l-gowl rebbieħ tat-tieni logħba mill-fażi tal-gruppi. It-tieni gowl kien dak kontra r-Repubblika Ċeka fl-aħħar konfront mill-grupp; bit-Turkija 2–0 minn taħt, hu għeleb lil Petr Čech fil-75 minuta hekk kif it-Turkija rnexxielhom jagħmlu rimonta imprevedibbli biex kisbu post fil-kwarti tal-finali. Eventwalment, it-Turkija ġiet megħluba fis-semifinali mill-Ġermanja finalista.

Arda Turan permezz ta' gowl fil-konfront kontra l-Estonja tal-5 ta' Settembru, 2009, validu għar-rawnd ta' kwalifika għat-Tazza tad-Dinja 2010, irnexxielu jiskorja s-600 gowl internazzjonali tat-tim nazzjonali Tork.

Unuri 

Galatasaray
 Süper Lig: 2007–08
 Türkiye Süper Kupası: 2008

Atlético Madrid
 UEFA Europa League: 2011–12

Personali 

 Plejer tas-Sena tal-Kampjonat: 2008, 2009

Referenzi

Ħoloq esterni 

 
 
 

Twieldu fl-1987
Nies ħajjin
Futbolers Torok
Plejers ta' Galatasaray SK
Plejers ta' Manisaspor
Plejers ta' Atlético Madrid
Plejers ta' La Liga
Plejers tas-Süper Lig
Patrick Müller

Patrick Müller (Ġinevra, 17 ta' Diċembru 1976) huwa plejer tal-futbol Żvizzeru li attwalment jinsab mingħajr klabb.

Karriera

Klabb 

Patrick Müller beda l-karriera tiegħu ma' Meyrin qabel ma ngħaqad ma' Servette. Aktar tard ingħaqad ma' Grasshoppers.

Fis-sena 2000, hu ngħaqad mal-klabb Franċiż ta' Lyon fejn magħhom mal-ewwel sar figura regulari qalb id-difiża tat-tim. Magħhom irnexxielu jirbaħ l-ewwel titlu tal-kampjonat fl-istorja tal-klabb. Fil-finali tal-Coupe de la Ligue 2001 hu skorja l-gowl tar-rebħa fil-ħin barrani kontra AS Monaco, l-ewwel trofew mirbuħ minn OL għal din il-kompetizzjoni. Wara r-rebħ tal-ewwel titlu, Müller u t-tim irrepetew l-istess tragward fl-2003 u l-2004. Fi tmiem il-kuntratt tiegħu, id-difensur Żvizzeru ssieħeb mal-Ispanjoli ta' Mallorca.

Il-perjodu li qatta' mal-klabb ta' Mallorca kien wieħed diżappuntanti fejn naqas li jżomm postu mal-ewwel ħdax, u f'Jannar tal-2005 inxtara minn Basel. Minkejja li magħhom rebaħ il-kampjonat Żvizzeru, żmienu mal-klabb kien imtappan minn uġigħ li kien isofri ta' spiss.

F'Jannar tal-2006, Lyon, li kienu jinsabu fi kriżi fil-qasam difensiv, reġgħu xtraw lil Müller. Magħhom reġa' rebaħ għal tliet darbiet konsekuttivi l-kampjonat, fl-2006, fl-2007 u fl-2008. Waqt li ġie operat f'Diċembru 2007 f'irkopptu l-leminija, hu ma kienx disponibbli għal-logħob u tilef iktar minn sittin logħba. Matul is-suq tat-trasferimenti tal-2008, id-difensur ingħaqad mal-klabb ta' Monaco. Fil-bidu tal-istaġun 2009–10, il-klabb espressa kif il-plejer ma kienx fil-pjanijiet tal-kowċ il-ġdid Guy Lacombe. Kien fi tmiem l-istaġun li ntemmlu l-kuntratt tiegħu u spiċċa mingħajr klabb.

Internazzjonali 

Patrick Müller issejjaħ mat-tim nazzjonali Żvizzeru mill-kowċ Gilbert Gress, fejn f'April tal-1998 iddebutta f'logħba ta' ħbiberija kontra l-Irlanda ta' Fuq. Sussegwentament, kien figura regulari matul il-fażijiet ta' kwalifika ta' numru ta' kompetizzjonijiet. Mal-Iżvizzera hu lagħab fil-Kampjonati Ewropej 2004, fit-Tazza tad-Dinja 2006, u l-kowċ Jakob Kuhn għażlu fost l-iskwadra għall-Kampjonati Ewropej 2008, fejn minkejja l-eliminazzjoni bikrija tat-tim Müller kien wieħed mill-punti pożittivi tat-tim hekk kif lagħab it-tliet partiti.

Referenzi

Ħoloq esterni 
 

Twieldu fl-1976
Nies ħajjin
Futbolers Żvizzeri
Plejers ta' Servette FC
Plejers ta' Grasshopper-Club Zürich
Plejers ta' Olympique Lyonnais
Plejers ta' RCD Mallorca
Plejers ta' FC Basel
Plejers ta' AS Monaco FC
Plejers tal-Ligue 1
Ateni

Ateni (Αθήνα) hija l-kapitali u l-ikbar belt tal-Greċja, u tiddomina l-periferija ta' Attika. Ateni hija waħda mill-eqdem ibliet fid-dinja, bl-istorja tagħha tmur lura għal madwar 3,400 sena ilu.

Il-kapitali Griega għandha popolazzjoni ta' 745,514 (fl-2001) fiċ-ċentru amministrattiv tagħha. Iż-żona urbana testendi 'l barra mil-limiti amministrattivi tal-istess belt, b'popolazzjoni ta' 3,130,841 (fl-2001). Ateni hija ċ-ċentru ekonomiku, finanzjarju, industrijali u kulturali tal-Greċja, u fuq livell Ewropew u globali din għandha importanza notevoli.

Ateni hi l-aktar imfakkra fuq il-kotba tal-istorja bħala l-post fejn twieldet id-demokrazija, li kienet is-seded tal-akkademja ta' Platun u l-liċew ta' Aristotli, u kif ukoll il-post tat-twelid ta' Sokrate, Perikle, Sofokle u filosfi u persunaġġi oħra importanti tal-antik. Barra minn hekk, kienet polis prosperuża u hi kkunsidrata bħala l-benniena taċ-ċiviltà tal-Punent.

Tradizzjonalment, il-protettriċi tal-belt hija l-alla Atena, li tidher kemm fl-emblema tal-belt kif ukoll fil-bandiera.

Etimoloġija 
Fil-Grieg tal-Qedem, l-isem tal-belt kien Ἀθῆναι (Athēnai, ippronunzjata [a.tʰɛ̂ː.nai̯] bil-Attiku Klassiku) li huwa fil-plural. Fil-Grieg ta' qabel, bhal Grieg Omeriku, l-isem kien fis-singular bħala Ἀθήνη (Athēnē). Huwa possibli li ġiet fil-plural aktar tard, bħal dawk ta' Θῆβαι (Thêbai) u Μυκῆναι (Μukênai). L-għeruq tal-kelma forsi mhumiex ġejjin minn oriġini Grieg jew Indo-Ewropej, u huwa fdal tas-sottostrat Pre-Grieg ta' Attika, kif jista' jkun l-isem tal-alla Atena (Attiku Ἀθηνᾶ,  Athēnā, Joniku Ἀθήνη, Athēnē, u Doriku Ἀθάνα, Athānā), li kienet dejjem marbuta mal-belt ta' Ateni. Matul il-perjodu Medjevali l-isem tal-belt reġa' ġie fis-singular bħala Ἀθήνα. Madankollu, wara l-istabbiliment tal-istat Grieg modern, u parzjalment minħabba l-konservattiżmu tal-lingwa miktuba, Ἀθῆναι [aˈθine] għal darba oħra saret l-isem uffiċjali tal-belt u baqa' hekk sal-abbandun tal-Katarevusa fl-1976, meta Ἀθήνα, Athína, saret l-isem uffiċjali.

Bliet Griegi antiki
Bliet kapitali fl-Ewropa
Silvio Appiani

Silvio Appiani (twieled fil-5 ta' April 1894 – miet fl-20 ta' Ottubru 1915) kien militant, plejer u kowċ tal-futbol Taljan.

Karriera 

Silvio Appiani kien attakkant tat-tim ta' Padova fil-bidu tas-seklu 20. Iddebutta mal-Padovani nhar l-4 ta' Mejju, 1913, fil-Promozione. Fl-istaġun 1913–14 lagħab żewġ logħbiet, kontra Petrarca u Udinese. Fl-1914, il-Padova rebħu l-Kampjonat tal-Promozione ta' Veneto-Emiliano u ngħaqdu mal-Prima Categoria tal-Italja ta' Fuq li ntemmet fir-raba' post wara Vicenza, Hellas Verona u Venezia. Appiani kien it-tmun tat-tim hekk kif irnexxielu jiskorja tmintax-il gowl f'erbatax-il logħba. Fl-1915, mal-Padova rebaħ it-Tazza Veneta. Fl-istaġun 1913–14 ħa r-rwol ta' kowċ flimkien ma' Guido Festa u Mario Pedrina.

Mewt 

Fl-1915, l-Italja daħlet fil-gwerra. F'dik l-istess sena Silvio Appiani, li kien għadu kif iggradwa fil-farmaċewtika, daħal bħala volontarju fl-armata. Hu rrifjuta li jingħaqad mal-Corpo della Sanità Militare, u talab li jiġġieled fil-fanterija, u ddaħħal mal-139 reġiment f'Bosco Lancia, fejn fuq il-Kars miet nhar l-20 ta' Ottubru, 1915, kawża ta' bumbardament Awstrijak, f'età tenera ta' 21 sena.

Illum il-ġurnata, il-grawnd tal-klabb ta' Padova iġib l-isem ta' dan l-istess plejer.

Referenzi

Ħoloq esterni 

 Statistika

Twieldu fl-1894
Mietu fl-1915
Futbolers Taljani
Plejers ta' Calcio Padova
Kowċis ta' Calcio Padova
Plejers tas-Serie A
Nihat Kahveci

Nihat Kahveci (Istanbul, 23 ta' Novembru 1979) huwa eks-plejer tal-futbol Tork li kien jilgħab bħala attakkant.

Karriera

Klabb 

Nihat huwa prodott tas-settur ġovanili ta' Beşiktaş u ġie skopert minn Hürser Mustafa Cindir meta l-istess Nihat kien qiegħed jilgħab ma' Beşiktaş matul l-istaġun 1996–97. L-istaġun segwenti ssieħeb mal-ewwel tim.

F'Jannar tal-2002, huwa ngħaqad ma' Real Sociedad ġewwa Spanja, taħt il-gwida tal-eks-kowċ ta' Beşiktaş John Toshack. Mat-tim ta' Sociedad, Nihat lagħab 115-il logħba fejn skorja 57 gowl. Fl-istaġun 2002–03, Nihat skorja 23 gowl fejn temm l-istaġun bħala t-tieni l-aqwa skorer fil-La Liga wara Roy Makaay (29 gowls) u bl-istess numru ta' gowls ta' Ronaldo. Dan l-istaġun ra wkoll lil Real Sociedad jikkonkludu l-impenji tagħhom fil-kampjonat fit-tieni post, b'distakk ta' żewġ punti minn Real Madrid. Fi żmienu mal-klabb huwa fforma koppja offensiva mal-attakkant Serb Darko Kovačević, tant li l-ġurnalist sportiv Phil Ball tahom il-laqam ta' "Iż-żgħir u l-kbir", bħala referenza għad-differenza fit-tul taż-żewġ plejers.

Fis-16 ta' Mejju 2006, qabel ma ngħaqad ma' Villarreal, Nihat iffirma kuntratt ta' ħames snin. Fl-ewwel staġun mal-klabb ftit li xejn kien involut minħabba xi problemi fiżiċi li tappnulu l-istaġun. Però, l-istaġun segwenti kien fundamentali għat-tim hekk kif fil-kampjonat skorja 18-il gowl bit-tim jagħlaq l-istaġun fit-tieni post tal-klassifika. L-aħħar staġun tiegħu mal-Villarreal reġa' kien staġun imtappan bil-problemi fiżiċi fejn fid-dsatax-il dehra li għamel ma skorja l-ebda gowl.

Nhar is-27 ta' Ġunju 2009, Nihat irritorna lura t-Turkija fejn iffirma mat-tim ta' Beşiktaş għal erba' snin. Nhar it-18 ta' Mejju 2011, Beşiktaş ħassru l-kuntratt ta' Nihat.

Internazzjonali 

F'Ottubru tas-sena 2000 waslet l-ewwel dehra mat-tim nazzjonali tat-Turkija għal Nihat kontra l-Iżvezja. Man-nazzjonal Torka hu pparteċipa fit-Tazza tad-Dinja 2002, liema kompetizzjoni rat lit-tim jispiċċa fit-tielet post. Matul dan it-turnew, l-uniċi dehriet tiegħu kienu bħala sostitut fid-79 minuta għal Yıldıray Baştürk kontra l-Kosta Rika fil-fażi tal-gruppi, u dehra oħra bħala sostitut kontra l-Ġappun fil-fażi tal-aħħar sittax.

Hu ħa sehem ukoll fil-Kampjonati Ewropej 2008, fejn fit-tielet logħba minn Grupp A Nihat skorja darbtejn kontra r-Repubblika Ċeka fejn f'temp ta' kwarta l-iskor inqaleb minn 0–2 minn taħt għal 3–2 favur it-Tork (bil-gowl l-ieħor jasal minn Arda Turan). Din ir-rebħa wasslet għall-kwalifikazzjoni għar-rawnd suċċessiv għad-danni tal-istess Ċeki.

Unuri 

Beşiktaş
 Tazza Torka: 1997–98, 2010–11

Referenzi

Ħoloq esterni 

 
 

Nies ħajjin
Twieldu fl-1979
Futbolers Torok
Plejers ta' Beşiktaş JK
Plejers ta' Real Sociedad
Plejers ta' Villarreal CF
Plejers tas-Süper Lig
Plejers ta' La Liga
Yıldıray Baştürk

Yıldıray Baştürk (twieled fl-24 ta' Diċembru 1978) huwa eks-plejer tal-futbol Tork, imwieled Ġermaniż.

Karriera

Klabb 

Iben ta' minatur, Baştürk beda l-karriera fid-dixxiplina tal-futbol ma' Sportfreunde Wanne-Eickel. Bħala żagħżugħ, Baştürk lagħab ma' Wattenscheid 09 waqt li d-debutt fl-ogħla diviżjoni Ġermaniża wasal mar-rivali tal-belt VfL Bochum, fejn magħhom lagħab fit-Tazza UEFA. Ma' Bayer Leverkusen, li kien ingħaqad magħhom fl-2001, gawda minn aktar suċċess. Baştürk u Leverkusen spiċċaw it-tieni fil-kampjonat Ġermaniż waqt li tilfu l-finali tat-Tazza Ġermaniża u l-finali tal-UEFA Champions League 2002.

F'Lulju tal-2004 hu ngħaqad ma' Hertha BSC fejn baqa' magħhom sal-2007 sakemm il-kuntratt tiegħu mal-klabb skada. Fit-28 ta' Mejju, 2007, Baştürk issieħeb maċ-ċampjins Ġermaniżi ta' VfB Stuttgart.

Nhar is-27 ta' Lulju, 2010, ġie mħabbar li Baştürk qabel li jingħaqad mat-tim ta' Blackburn Rovers mingħand Stuttgart f'kuntratt sa tmiem l-istaġun, wara li l-kuntratt tiegħu ma' Stuttgart ġie mħassar. Baştürk iddebutta mill-ewwel minuta fil-konfront kontra Wolverhampton Wanderers tal-24 ta' April, 2010. Madanakollu, din kellha tkun l-ewwel u l-aħħar dehra tiegħu mal-klabb hekk kif fl-aħħar tal-istaġun, hekk kif il-kuntratt tiegħu kien skada, hu ma ġiex offrut estensjoni tal-kuntratt mar-Rovers.

Internazzjonali 

Hu ddebutta mat-tim nazzjonali fl-1998, fejn kien parti mill-iskwadra Torka li spiċċat it-tielet fit-Tazza tad-Dinja 2002. Wara li tħalla barra mil-lista ta' 23 plejer għall-Kampjonati Ewropej 2008, hu stqarr li ma kienx se jilgħab aktar mat-tim nazzjonali sakemm jibqa' kowċ Fatih Terim.

Referenzi

Ħoloq esterni 

  Sit uffiċjali
  Leverkusen who's who
 
 

Twieldu fl-1978
Nies ħajjin
Futbolers Torok
Plejers ta' VfL Bochum
Plejers ta' Hertha BSC
Plejers ta' Bayer 04 Leverkusen
Plejers ta' VfB Stuttgart
Plejers ta' Blackburn Rovers FC
Plejers tal-Fußball-Bundesliga
Plejers tal-Premier League
San Ġennaru

San Ġennaru (Caroniti, 272 – Pozzuoli, 19 ta' Settembru 305) kien Isqof ta' Benevento, fl-Italja, li skond it-tradizzjoni, fi żmien il-persekuzzjoni ta' Djoklezjanu miet martri flimkien ma' sitta oħra fosthom id-Djaknu u l-Lettur tiegħu, billi wara li kkundannawhom għall-mewt, tefugħom lill-iljuni fl-amfiteatru ta' Pozzuoli, fis-sena 305, iżda peress li l-iljuni ma missewhomx, qatluhom bil-qtugħ tar-ras. San Ġennaru huwa l-Patrun ewlieni ta' Napli, li fil-Katidral t'hemm jinsab demm magħqud, li t-tradizzjoni tgħid li huwa tal-qaddis u li jinħall tliet darbiet f'sena.

Il-"Miraklu" tad-Demm ta' San Ġennaru 
 
Dan id-demm magħqud li hu miżmum f'kunjett issiġillat, jinħall tliet darbiet fis-sena waqt ċerimonja solenni mmexxija mill-Kardinal ta' Napli u li għaliha n-Naplitani jattendu bi ħġarhom:
 is-Sibt qabel l-ewwel Ħadd ta' Mejju, l-anniversarju ta' meta r-relikwi tal-Qaddis inġiebu f'Napli, sa tmint ijiem wara
 fid-19 ta' Settembru, nhar il-festa tiegħu, u fl-ottava ta' wara
 u fis-16 ta' Diċembru b'tifkira ta' meta bl-interċessjoni tal-Qaddis Napli ġiet meħlusa mill-qerda li nisslu l-eruzzjonijiet tal-Vessuvju fis-sena 685.

Skond il-leġġenda, dan id-demm inħall għall-ewwel darba fi żmien Kostantinu, meta l-isqof trasferixxa l-fdalijiet tal-qaddis mill-Agro Marciano, fejn kienu midfun, sa Napli. Matul it-traġitt ħarġet Ewsebja bid-demm tal-qaddis: u kif il-kranju tal-qaddis ġie bi drittu, id-demm inħall. Iżda storikament, l-ewwel darba li tissemma r-relikwja tad-demm ta' San Ġennaru huwa fl-1389, meta fis-17 t'Awwissu, id-demm inħall "qisu kien ħiereġ mill-korp tal-qaddis dakinhar stess". 

Jekk id-demm jinħall, dan jitqies min-Naplitani bħala riżq tajjeb, filwaqt li jekk ma jinħallx, jibdew jibżgħu minn xi traġedja li tkun għadha ġejja. Meta d-demm jinħall, il-Kardinal jerfa' t-teka, u jdawwarha minn naħa għal oħra biex juri li nħall u l-fidili jersqu biex ibusuha. 

Il-Knisja Kattolika ma tqisx il-likwefazzjoni tad-demm bħala miraklu bħala "un fatto mirabolante ritenuto prodigioso dalla tradizione religiosa popolare, essendo impossibile, allo stato dell'attuale conoscenza dei fatti, un giudizio scientifico attestante la non spiegabilità scientifica del fenomeno della liquefazione."

L-ewwel analiżi xjentifika, imsejħa spettroskopika, saret mill-professuri Sperindeo u Januario fl-1902 u sabet li hu emoglobina, jiġifieri demm. L-istess esperiment sar l-aħħar fl-1988 u reġa' kien konfermat li hu demm. Iċ-CICAP, grupp ta' xjenzati tal-Comitato Italiano per il Controllo delle Affermazioni sul Paranormale, issostni li b'sustanza tissotropika magħmula minn sustanzi ta' dik l-epoka tista' ġġib l-istess effetti tad-"demm" ta' San Ġennaru.

Ħoloq esterni 

 Artiklu fuq San Ġennaru minn Enċiklopedija Kattolika
 Il-pożizzjoni tal-Comitato Italiano per il Controllo delle Affermazioni sul Paranormale (CICAP) il-fenomenu ta' San Ġennaru

Twieldu fil-272
Mietu fit-372
Qaddisin
Isqfijiet ta' Napli
Gelson Fernandes

Gelson Tavares Fernandes (twieled fit-2 ta' Settembru 1986) huwa eks-plejer tal-futbol Żvizzeru.

Karriera

Klabb 

Imrobbi mat-tim ta' Sion, hu ddebutta mal-ewwel tim fl-2004 fejn waqt it-tliet snin li dam mal-klabb sal-2007 irnexxielu jirbaħ Tazza Żvizzera fl-2006.

Fl-14 ta' Lulju, 2007, Fernandes iffirma ma' Manchester City għal somma mhux magħrufa, mifhuma li hi madwar €6 miljun. Wara l-firma tiegħu, il-kowċ Sven-Göran Eriksson ikkumenta fuq kif li hu kien jara lil Fernandes bħala "l-aqwa plejer żgħażugħ fl-Iżvizzera". Id-debutt mas-Citizens wasal f'pari ta' mingħajr gowls kontra Portmsouth.

L-ewwel gowl tiegħu mal-klabb il-ġdid wasal fir-rebħa ta' 2–0 kontra Newcastle United nhar it-2 ta' Jannar, 2008, 40 sekonda biss wara li kien daħal bħala sostitut għal Stephen Ireland. It-tieni gowl tiegħu wasal f'okkażjoni negattiva, fit-telfa ta' 3–1 kontra Arsenal. Fil-bidu tal-istaġun 2008–09, Fernandes biddel in-numru tal-flokk minn 28 għal 19. Minkejja li skorja żewġ gowls matul l-istaġun, Fernandes kellu sena diżappuntanti hekk kif taħt il-kowċ il-ġdid Mark Hughes sab spazju biss bħala sostitut.

Fid-9 ta' Lulju, 2009, ġiet ikkonfermata li hu għadda mit-testijiet mediċi u kien issieħeb għas-somma ta' £2 miljun ma' Saint-Étienne. Hu ffirma kuntratt ta' sentejn u ddebutta fit-telfa ta' 2–0 kontra Nice tat-8 ta' Awwissu, 2009.

Matul is-suq tat-trasferimenti tas-sajf tal-2010, wara sena biss mal-klabb Franċiż, it-tim ta' Chievo ikkonfermaw li kienu ġabu lill-plejer abbażżi ta' self sal-aħħar tal-istaġun.

Internazzjonali 

Fernandes iddebutta mat-tim nazzjonali Żvizzeru kontra l-Olanda fit-22 ta' Awwissu, 2007. Minn dakinhar baqa' figura regulari mat-tim nazzjonali. Hu lagħab fit-tliet partiti tat-tim waqt il-Kampjonati Ewropej 2008. Nhar it-28 ta' Marzu, 2009, Fernandes skorja l-ewwel gowl tiegħu fuq livell internazzjonali fir-rebħa ta' 2–0 fuq il-Moldova. It-tieni gowl wasal fuq palk iktar prestiġjuż, hekk kif skorja l-gowl tar-rebħa kontra Spanja fl-ewwel logħba mill-gruppi tat-Tazza tad-Dinja 2010.

Referenzi

Ħoloq esterni 

 

Twieldu fl-1986
Nies ħajjin
Futbolers Żvizzeri
Plejers ta' FC Sion
Plejers ta' Manchester City FC
Plejers ta' AS Saint-Étienne
Plejers ta' AC ChievoVerona
Plejers ta' Leicester City FC
Plejers ta' Udinese Calcio
Plejers ta' Sporting CP
Plejers ta' SC Freiburg
Plejers ta' Stade Rennais FC
Plejers ta' Eintracht Frankfurt
Tranquillo Barnetta

Tranquillo Barnetta (twieled fit-22 ta' Mejju 1985) huwa eks-plejer tal-futbol Żvizzeru li kien jilgħab bħala midfilder.

Minkejja li għandu oriġini Taljani (il-ġenituri tiegħu ġejjin mill-provinċja ta' Bergamo), minn dejjem kien joqgħod l-Iżvizzera.

Karriera

Klabb 

Barnetta beda l-karriera tiegħu mal-klabb lokali ta' St. Gallen, u nxtara f'Jannar tal-2004 mill-klabb Ġermaniż ta' Bayer Leverkusen. Fl-ewwel staġun fil-Ġermanja, ġie msellef lil Hannover 96, u rritorna lura f'Marzu tal-2005. Il-perjodu ma' dan il-klabb kien wieħed sfortunat hekk kif sofra minn problemi fil-ligamenti waqt logħba internazzjonali kontra l-Iżrael, li ħallietu sitt xhur barra mill-azzjoni.

Wara prestazzjonijiet konviċenti matul it-Tazza tad-Dinja li saret il-Ġermanja, Barnetta sar regulari fl-iskwadra ta' Bayer. Matul is-sajf 2009 kien hemm xniegħat li seta' jitlaq jitlaq minn ma' Bayer speċjalment bil-wasla ta' Toni Kroos taħt self. Madanakollu, matul l-istaġun 2009–10 reġa' kiseb il-forma tiegħu u kkontribwixxu mhux ftit għal perjodu imbatibbli tat-tim fl-ewwel nofs tal-istaġun.

Internazzjonali 

Barnetta ġie msejjaħ fost l-iskwadra għall-Kampjonati Ewropej 2004 imma ma lagħab l-ebda logħba. Matul it-Tazza tad-Dinja 2006, hu skorja t-tieni gowl tal-Iżvizzera fil-konfront mirbuħ kontra t-Togo, però falla penalty waqt l-għoti tal-penalties kontra l-Ukrajna li spiċċaw 3–0 favur dawn tal-aħħar u suċċessivament fisser eliminazzjoni għat-tim Żvizzeru. Hu kien parteċipi fil-fażi ta' kwalifikazzjoni għat-Tazza tad-Dinja 2010, fejn pajjiżu għaddew għall-fażi finali bħala l-ewwel mill-grupp.

Referenzi

Ħoloq esterni 

 
  Leverkusen who's who

Twieldu fl-1985
Nies ħajjin
Futbolers Żvizzeri
Plejers ta' FC St. Gallen
Plejers ta' Hannover 96
Plejers ta' Bayer 04 Leverkusen
Plejers ta' FC Schalke 04
Plejers ta' Eintracht Frankfurt
Plejers ta' Philadelphia Union
René Adler

René Adler (Leipzig, 15 ta' Jannar 1985) huwa eks-plejer tal-futbol Ġermaniż li kien jilgħab bħala gowlkiper.

Karriera

Klabb 

Ta' sitt snin beda jilgħab mat-tim ġovanili ta' VfB Leipzig. Wara disa' snin, Adler issieħeb fi ħdan is-sistema ġovanili ta' Bayer Leverkusen fejn magħhom lagħab fir-Regionalliga. Id-debutt mal-ewwel tim wasal fil-25 ta' Frar, 2007, kontra t-tim l-ewwel post fil-klassifika Schalke 04. B'Hans-Jörg Butt sospiż, Adler għen mhux ftit lit-tim biex jirbaħ 1–0, u b'hekk temm ir-rekord ta' tlettax-il logħba ta' inbattibilità għal Schalke. Għaxart ijiem wara d-debutt tiegħu, waslet ukoll l-ewwel dehra f'kompetizzjoni Ewropea li seħħet fit-Tazza UEFA kontra RC Lens. Fl-istaġun 2007–08 sar l-ewwel għażla bejn il-lasti għat-tim Ġermaniż u fl-aħħar tal-istaġun ġie nominat "L-aqwa gowlkiper tal-Bundesliga". 

Mal-iskadenza tal-kuntratt tiegħu fl-2012, Adler ingħaqad ma' Hamburger SV.

Internazzjonali 

Adler lagħab total ta' erba' logħbiet mat-tim nazzjonali ta' taħt il-21 sena tal-Ġermanja, gwidata minn Dieter Eilts. Fl-2008, ġie msejjaħ fost l-iskwadra tal-kbar għall-Kampjonati Ewropej 2008. Wara l-irtirar ta' Jens Lehmann u l-mewt għall-għarrieda ta' Robert Enke, hu sar l-ewwel għażla tat-tim matul il-fażi ta' kwalifikazzjoni għat-Tazza tad-Dinja. Id-debutt wasal fil-11 ta' Ottubru 2008, f'logħba ta' kwalifika għat-Tazza tad-Dinja tal-FIFA 2010 kontra r-Russja.

Għat-Tazza tad-Dinja ġewwa l-Afrika t'Isfel, hu kien mistenni li jkun l-ewwel għażla, però kellu jirtira mill-iskwadra minħabba uġigħ fil-kustilji.

Ħoloq esterni 

 
 Leverkusen who's who

Nies ħajjin
Twieldu fl-1985
Futbolers Ġermaniżi
Plejers ta' Bayer 04 Leverkusen
Plejers ta' Hamburger SV
Plejers tal-Fußball-Bundesliga
Oreste Chircop

Oreste Kirkop (twieled fis-26 ta' Lulju 1923 – miet fl-10 ta' Mejju 1998) kien tenur u attur Malti magħruf l-aktar għall-film ta' Hollywood The Vagabond King.

Karriera operistika 

Chircop beda l-karriera operistika tiegħu fl-1945 fir-Radio City Opera House tal-Ħamrun bil-karattru Turiddu fil-Cavalleria Rusticana. Fil-ħames snin ta' wara ħadem mas-60 rwol ta' tenur, ammont li l-ebda tenur ieħor ma qabeż, f'għaxar opri differenti. Huwa kien ikanta l-opra mal-kumpaniji Taljani li kienu jiġu Malta u kanta ma' Tito Gobbi u Maria Caniglia.

Fl-1950 mar l-Ingilterra u kellu partijiet ewlenin ta' tenur mal-Carl Rosa Opera Company, u wara ma' Sadler's Wells (1952) fejn għamilha ta' Turiddu, Mario Cavaradossi u Rodolfo f'Luisa Miller. Huwa deher fuq il-BBC TV bħala Canio f'Pagliacci.

Fl-1954 Chircop għamel id-debutt tiegħu fir-Royal Opera House Covent Garden bħala d-Duka fir-Rigoletto u wara bħala Rodolfo f'La bohème.

The Vagabond King (1956) 

Paramount Pictures ta' Hollywood rabtitu b'kuntratt ta' Lm10,000 biex ikanta fil-parti ewlenija ta' François Villon f'The Vagabond King li kien ukoll l-ewwel film musical tiegħu fl-1956. Dan kien l-uniku film ta' Hollywood għal Chircop minkejja li xi kritiċi kienu wissew lil Mario Lanza, li f'dak iż-żmien kien fl-aqwa tiegħu, biex joqgħod attent minn dan ir-rivali ġdid. Oreste ħa sehem flimkien ma' Kathryn Grayson.

L-aħħar snin tal-karriera 

Wara The Vagabond King, Chircop kanta l-opra f'Las Vegas u fil-Hollywood Bowl u deher fuq l-NBC TV fil-produzzjonijiet ta' Madame Butterfly, La traviata u Rigoletto. Fl-1958 irritorna Covent Garden u rtira Malta fl-1960 għal raġunijiet ta' saħħa li dak iż-żmien ma ssemmewx. Sentejn qabel miet, fl-1996, Chircop ħareġ double CD album b'41 track ta' opri u kant.

Ħoloq esterni 

 Profil fis-sit All Malta

Referenzi 

Twieldu fl-1923
Mietu fl-1998
Atturi Maltin
Tenuri Maltin